Analize și opinii 


Brad Florescu: CU SĂRĂCIA CELE 
BOGATE, CU SMERENIA CELE ÎNALTE 


© Acum 6 seconds 1 Vizualizari &Æ 6 Timp de citire 


Cu sărăcia cele bogate, cu smerenia cele înalte[1] 


Marele păcat al literaturii pentru copii din zilele noastre este că-și infantilizează cititorii. Totul e roz, iar atunci 
când rozul pălește puţin, e doar o chestiune de clipe până când în locul lui explodează un verde fosforescent. 
Prea multă gândire pozitivă. Prea multă cocoloșeală. Și prea mult, nociv de mult fantasy. Astfel de cărţi nu 
clădesc caractere. Sunt cărţi de unică folosinţă, publicate nu pentru a fi citite, ci pentru a fi consumate. 


Sunt cărţi din care copiii rămân cu impresia că pot zbura doar dorindu-și asta sau că pot să-și îndeplinească 
orice moft dacă fac rost de o baghetă fermecată și recită câteva formule magice. În afară de câte un vrăjitor 


mai nesuferit sau de un dragon căpos, viața nu pune alte mari probleme. 


„E uimitor că Remi și Mattia nu aveau bani, şi totuși reușeau să trăiască” mi-a zis băieţelul meu de nici patru 
ani după ce am terminat să-i citesc capodopera Singur pe lume a lui Hector Malot. E o carte din alt veac 
(secolul XIX), un veac în care copilăria se termina foarte repede, undeva la granița vârstei de 8-9 ani. Copiii de 

fântână pentru a hrăni vitele. Cei mai amărâţi erau închiriaţi meseriașilor ca să înveţe o meserie și să-și 
câștige prin muncă o coajă uscată de pâine. 


Același tip de copilărie aspră și harnică o evocă și Laura Ingalls Wilder în seria Căsufa din Prerie, un ciclu care 
dă mărturie despre viața copiilor de coloniști din Statele Unite de acum un secol și jumătate. O viaţă grea, 
plină de primejdii și de muncă, în care singura alinare a celor mici era dragostea părinților, infinită, dar 
distribuită în porţii chibzuite și bine meritate. Fără acești copii și fără truda și înțelepţirea lor timpurie, Statele 
Unite nu ar fi fost superputerea de azi. 


Un adagiu faimos al scriitorului american G. Michael Hopf spune așa: Vremurile grele nasc oameni puternici. 
Oamenii puternici nasc vremuri bune. Vremurile bune nasc oameni slabi. Oamenii slabi nasc vremuri grele. E 


învârte cum trebuie. 


Nu este cazul Rusiei. În Rusia, vremurile grele au născut alte vremuri grele pentru că oamenii puternici care 
puteau să le îmbuneze au murit de tineri, în războaie sau în lagăre. E un alt soi de ciclicitate, una care sufocă 
de fiecare dată istoria înainte să se împlinească, asemenea vânturilor reci care scutură cireșii înfloriţi înainte 
să lege rod. 


Despre astfel de muguri este cartea pe care o ţineţi acum în palme. Chiar dacă eroii pe care-i veţi întâlni în 
paginile ei sunt ficționali, situaţiile în care-i pune povestea și, mai ales, reacţiile lor în fața acestor situații, sunt 
dureros de reale și de credibile. Din multe puncte de vedere, intensitatea morală și sufletească aceste povești 
amintește de Vieţile Sfinţilor. Întâlnim aceeași smerenie fără sfârșit înaintea necazurilor, aceeași dragoste 
suicidală pentru aproapele nostru (care poate fi la fel de bine un om sau un căţel), aceeași credință neștirbită 


că Dumnezeu va rândui până la urmă o lume întoarsă cu susul în jos. 


În fond, prototipul omului desăvârșit nu este vrăjitorul, ci sfântul. O societate care crede că toate problemele se 
vor rezolva printr-un soi sau altul de magie este sortită unei grabnice și tragicomice implozii. Un copil a cărui 
relație cu realitatea e mediată de baghete magice va cunoaște doar două stadii ale vieții: iluzia și deziluzia. Or, 
o carte ca Drumul spre casă are darul să-i amintească tânărului cititor că viaţa și libertatea nu sunt un dar, ci o 
datorie a omului care-și doreşte cu adevărat să fie viu. Că suferința întărește sufletul, că mila unui singur om 
poate îndulci întreaga lume și că, asemeni Sfântului lerarh Nicolae — protector al copiilor — prin sărăcie se 


câștigă cele bogate şi prin smerenie cele înalte. 


Dincolo de conţinutul lor moral, textele selectate aici oferă și câteva bijuterii de simţire şi meșteșug 
scriitoricesc. La prima sa călătorie cu trenul, Petika (Petika la țară), născut și crescut în oraș, „vedea pentru 
prima dată în viaţa lui o câmpie; totul i se părea aici uluitor și straniu: faptul că putea să privească atât de 
departe, că pădurea părea ca o iarbă, că cerul, în această nouă lume, era uimitor de limpede și nemărginit, de 
parcă priveai de pe un acoperiș.” Când Serioja, Moș Lodijkin și pudelul Arto (Pudelul alb) fac un popas după o 
zi fierbinte de drum, îşi încep „prânzul lor sărăcăcios fără grabă, tacticos, în tăcere, așa cum mănâncă cei ce 


trudesc cu adevărat”. 


Micul Siomka (Drumul spre casă), plecat de unul singur din Siberia spre satul natal de la celălalt capăt al 
Rusiei, se oprește pe malul unui râu și simte că nu mai poate merge: Mai întâi privi apa aceasta, urmărind 
cum se năpustește undeva înainte și se sparge de mal, apoi privi cerul, orizontul care se întuneca în 
depărtare, peste râu, privi pădurea, poienile, și ceva trist, tulbure, se așeză ca o piatră pe sufletul lui de copil. 
Să fi fost oare o simplă frică, sau conștiința că este cu totul orfan, sau părerea de rău, sau, poate, gândul la 
satul natal, dar lui Siomka îi veni să plângă, voia să mănânce şi să se încălzească, voia să-i vadă lângă el pe 
tatăl și pe mama sa, și, mușcându-și degetul, stătea nemișcat lângă râu, țintuindu-și privirea undeva în 
depărtare, însă nu vedea nimic înaintea lui.” 


Fiecare popor are un talent înnăscut. Unii știu să lupte, alţii știu să negustorească, unele popoare au o 
înclinaţie către tehnică, altele către artă. Rușii știu să moară. Şi, fiind atât de buni prieteni cu moartea, 
preţuiesc poate mai bine decât multe alte neamuri comoara vieții. 

[1] Titlul introducerii e preluat din troparul Sf. Nicolae, sfântul ocrotitor al copiilor: „Îndreptător credinţei și chip 
blândeţilor, învăţător înfrânării te-a arătat pe tine turmei tale adevărul lucrurilor. Pentru aceasta ai câștigat cu 
smerenia cele înalte, cu sărăcia cele bogate. Părinte lerarhe Nicolae, roagă-L pe Hristos Dumnezeu să 
mântuiască sufletele noastre.” 

